ສຫລ ແລະ ສປປ ລາວ ເປີດກອງປະຊຸມ ປຶກສາຫາລື ສອງຝ່າຍ ປະຈຳປີ ຄັ້ງທີ 8
ທັງສອງຝ່າຍ ຕ່າງ​ກໍ​ໃຫ້ການ​ຢືນຢັນວ່າ ສາຍພົວພັນ ລະຫວ່າງສະຫະລັດ ແລະ ລາວ ແມ່ນນັບມື້ແໜ້ນແຟ້ນ ຫຼາຍຂຶ້ນ ກວ່າທີ່ເຄຍມີມາ ແລະ ໄດ້ສະແດງຄວາມເພິ່ງພໍໃຈ ຕໍ່ຄວາມກ້າວໜ້າ ໃນການຮ່ວມມື.
ສະຫະລັດ ແລະ ສປປ ລາວ ໄດ້ຈັດກອງປະຊຸມ ພົບປະ ປຶກສາຫາລື ຮອບດ້ານ ສອງຝ່າຍ ປະຈຳປີ ຄັ້ງທີ 8 ຂຶ້ນໃນວັນທີ 25 ກໍລະກົດຜ່ານມາ ຢູ່ໃນນະຄອນຫຼວງ ວໍຊິງຕັນ ຂອງສະຫະລັດ ອີງຕາມຖະແຫຼງຂ່າວກະຊວງການຕ່າງປະເທດ ຄະນະຜູ້ແທນສະຫະລັດ ແມ່ນນຳພາໂດຍທ່ານນາງ Susan Thornton ຮັກສາການ ລັດຖະມົນຕີຊ່ວຍວ່າການ ກະຊວງການຕ່າງປະເທດ ຮັບຜິດຊອບກ່ຽວກັບກິດຈະການ ເອເຊຍຕາເວັນອອກ ແລະ ຍ່ານມະຫາສະໝຸດປາຊີຟິກ ຊຶ່ງຍັງຮວມທັງບັນດາ ຜູ້ຕາງ ໜ້າ ຈາກກະຊວງການຕ່າງປະເທດ ກະຊວງປ້ອງກັນປະ ເທດ ແລະກະຊວງການຄ້າ ຕະຫຼອດທັງຫ້ອງການຜູ້ຕາງໜ້າທາງດ້ານການຄ້າ ແລະ ອົງການພັດທະນາສາກົນ ຂອງສະຫະລັດ ສຳລັບຝ່າຍ ສປປ ລາວນັ້ນແມ່ນນຳພາໂດຍ ຮອງລັດຖະມົນຕີ ກະຊວງ ການຕ່າງປະເທດ ທ່ານ ທອງຜ່ານ ສະຫວັນເພັດ ທັງສອງຝ່າຍ ຕ່າງກໍໃຫ້ການຢືນຢັນວ່າ ສາຍພົວພັນລະຫວ່າງສະຫະລັດ ແລະ ລາວ ແມ່ນນັບມື້ແໜ້ນແຟ້ນຫຼາຍຂຶ້ນ ກວ່າທີ່ເຄຍມີມາ ແລະ ໄດ້ສະແດງຄວາມເພິ່ງພໍໃຈ ຕໍ່ຄວາມກ້າວໜ້າໃນການຮ່ວມມືທີ່ຂະຫຍາຍວົງກວ້າງອອກ ດັ່ງທີ່ໄດ້ລະບຸໄວ້ ໃນ ຄຳປະກາດຮ່ວມ ວ່າດ້ວຍການຮ່ວມມືຮອບດ້ານ ປີ 2016 ເຈົ້າໜ້າທີ່ສະຫະລັດ ແລະ ສປປ ລາວໄດ້ຫາລືກັນໃນຂອບເຂດທີ່ກວ້າງຂວາງ ກ່ຽວກັບການເຄື່ອນໄຫວໃນພູມີພາກ ໄພຂົ່ມຂູ່ຕໍ່ຄວາມໝັ້ນຄົງຂອງຂົງເຂດຮວມ ທັງໄພຂົ່ມຂູ່ ຈາກເກົາຫຼີເໜືອ ນຳດ້ວຍ ທ່ານນາງ Thornton ຍັງໄດ້ກ່າວຢ້ຳເຖິງ ຄວາມໝັ້ນໝາຍແບບຍາວນານ ຕໍ່ຂົງເຂດເອເຊຍຕາເວັນອອກສຽງໃຕ້ ແລະ ເຂດເອເຊຍປາຊີຟິກ ແລະສືບຕໍ່ການມີຄວາມສຳພັນອັນໃກ້ຊິດກັບລາວ ນອກນັ້ນ ສະຫະລັດແລະ ສປປ ລາວຍັງໄດ້ທົບທວນເບິ່ງຄວາມກ້າວໜ້າ ໃນການ ເກັບກູ້ລະເບີດທີ່ບໍ່ທັນແຕກຢູ່ລາວ ແລະ ກໍໄດ້ສະແດງຄວາມຊົມເຊີຍ ໃນການສືບຕໍ່ ໃຫ້ຄວາມສະໜັບສະໜູນ ຂອງສະຫະລັດ ຕໍ່ການດຳເນີນຄວາມພະຍາຍາມ ດັ່ງກ່າວ ໂດຍເນັ້ນຢ້ຳເຖິງຄວາມກ້າວໜ້າໃນການສຳຫຼວດແຫ່ງຊາດເບິ່ງລະເບີດລູກຫວ່ານ ໃນເຂດທີ່ໄດ້ຮັບຜົນກະທົບໜັກທີ່ສຸດ ເຈົ້າໜ້າທີ່ສະຫະລັດ ແລະ ລາວຍັງໄດ້ທົບ ທວນເບິ່ງ ການຮ່ວມມື ກ່ຽວກັບການພັດທະນາ ໃນຂອບເຂດທີ່ກວ້າງຂວາງ ໃນດ້ານ ສຸຂະພາບ ໂພຊະນາການ ແລະ ການສຶກສາ ຕະຫລອດທັງການຫາລື ກ່ຽວກັບສິດ ເສລີພາບໃນການປາກເວົ້າ ສິດເສລີພາບໃນການນັບຖືສາສະໜາ ແລະ ສິດທິໃນ ດ້ານແຮງງານ ໂດຍໄດ້ກ່າວຢ້ຳ ເຖິງບົດບາດອັນສຳຄັນຂອງກຸ່ມສັງຄົມພົນລະເຮືອນ ການປົກຄອງດ້ວຍຕົວບົດກົດໝາຍ ຕະຫລອດທັງ ການປົກຄອງທີ່ດີ ການແບ່ງປັນ ຄວາມອຸດົມຮັ່ງມີແລະການມີສະຖຽນລະພາບຢູ່ໃນຂົງເຂດ ຄະນະຜູ້ແທນຂອງ ທັງສອງຝ່າຍ ຍັງໄດ້ໃຫ້ການຢືນຢັນອີກຄັ້ງນຶ່ງໃນການໃຫ້ຄວາມສະໜັບສະໜູນຕໍ່ ຂໍ້ລິເລີ່ມລຸ່ມແມ່ນ້ຳຂອງ ການຕົກລົງຮ່ວມມືລະຫວ່າງ ສະຫະລັດ ລາວ ກຳປູເຈຍ ມຽນມາ ໄທ ແລະ ຫວຽດນາມ ເພື່ອອຳນວຍຄວາມສະດວກ ໃນການພັດທະນາ ຂ້າມຊາຍແດນ ແລະ ການຮວມຕົວ ຂອງພາກພື້ນ ພ້ອມນີ້ ສະຫະລັດຍັງໄດ້ຂອບໃຈ ລັດຖະບານລາວ ທີ່ໄດ້ຕົກລົງເປັນເຈົ້າພາບ ຈັດກອງປະຊຸມຄະນະປະຕິບັດງານຂອງ ກຸ່ມລິເລີ່ມລຸ່ມແມ່ນ້ຳຂອງທີ່ນະຄອນວຽງຈັນ ໃນລະດູໃບໄມ້ຫລົ່ນປີນີ້ ນອກນັ້ນທັງ ສອງຝ່າຍຍັງໄດ້ຊີ້ໃຫ້ເຫັນຄວາມສຳ ຄັນຂອງສິດທິພວກທີ່ອ່ອນໄຫວ ຮວມທັງພວກ ຄົນພິການ ຕະຫລອດທັງການດຳເນີນຄວາມພະຍາຍາມຂອງ ສປປ ລາວ ທີ່ຈະຈັດ ຕັ້ງປະຕິບັດແຜນປະຕິບັດງານແຫ່ຊາດ ເພື່ອປາບປາມການຄ້າມະນຸດ ທັງສອງຝ່າຍຍັງໄດ້ຕົກລົງທີ່ຈະຮ່ວມມືກັນ ກ່ຽວກັບການຈັດສົ່ງຊາວລາວ ທີ່ໄດ້ຮັບຄຳ ສັ່ງໃຫ້ຍົກຍ້າຍຂັ້ນສຸດທ້າຍ ໂດຍໃຫ້ຄຳໝັ້ນສັນຍາ ທີ່ຈະສ້າງຕັ້ງຂັ້ນຕອນ ທົບທວນ ເບິ່ງກໍລະນີຕ່າງໆ ແລະ ອຳນວຍຍຄວາມສະດວກໃນການຈັດສົ່ງພວກກ່ຽວໂດຍໄວ ຄະນະຜູ້ແທນສະຫະລັດ ແລະ ລາວ ຍັງໄດ້ຕົກລົງກັນ ເຖິງຄວາມສຳຄັນ ໃນການ ລົງເລິກຂະຫຍາຍຄວາມສຳພັນ ລະຫວ່າງ ປະຊາຊົນ ກັບ ປະຊາຊົສ ໂດຍໃຫ້ຂໍ້ສັງ ເກດ ກ່ຽວກັບ ຄວາມເປັນໄປໄດ້ ໃນແລກປ່ຽນການຝຶກອົບຮົມພາສາອັງກິດ ການສຶກສາ ວິຊາຊີບ ແລະ ພວກຊາວໜຸ່ມ ແລະ ການຮ່ວມມືຂອງມະຫາວິທະຍາໄລ ເພື່ອເສີມຂະຫຍາຍຄວາມເຂົ້າໃຈຊຶ່ງກັນແລະກັນ ພວກເຈົ້າໜ້າທີ່ຂອງທັງສອງຝ່າຍ ຍັງໄດ້ທົບທວນເບິ່ງກົນໄກ ອຳນວຍຄວາມສະດວກໃນການຄ້າຂອງຝ່າຍ ຮວມທັງຂໍ້ ຕົກລົງວ່າດ້ວຍຂອບການຄ້າແລະການລົງທຶນ ແລະໃຫ້ຂໍ້ສັງເກດກ່ຽວກັບໂອກາດໃນ ການຄ້າຂາຍລະຫວ່າງປະເທດທັງສອງ